Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 621/13/4403	Nitra, 4.3.2014
EEČ : 2-32-96-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec XXXXX, nar. XXXXX, bytom u matky XXXXX v XXXXX, hoci má k tejto vyživovaciu povinnosť priamo zo Zákona o rodine a rozsudkom Okresného súdu v XXXXX č.k. XXXXX zo dňa 14.12.2010, právoplatným dňa 14.12.2010, bol zaviazaný prispievať na jej výživu sumou 30% sumy životného minima, ktoré výživné je povinný platiť do rúk matky vždy do 15-teho dňa v mesiaci vopred počnúc právoplatnosťou rozsudku, od 01.01.2013 si túto povinnosť riadne neplnil a tak do 31.01.2014 dlhoval na výživnom sumu vo výške 110,- Eur,

lebo zanikla trestnosť činu.

Odôvodnenie:

Poverený príslušník Obvodného oddelenia Policajného zboru v XXXXX uznesením sp. zn. XXXXX zo dňa 03.10.2013 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 31.10.2013  podľa § 206 odsek 1 Trestného poriadku vzniesol obvinenie  XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonanom skrátenom vyšetrovaní predložil vyšetrovací spis prokurátorovi spolu s návrhom na zastavenie trestného stíhania.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX riadne neprispieval na výživu svojej dcéry XXXXX od 01.01.2013 a ku dňu 31.01.2014 dlhoval na jej výživnom sumu vo výške 110,- Eur.
Svedkyňa - poškodená XXXXX č.l. 14 sp. uviedla, že dňa 30.01.2014 obvinený poslal zameškané výživné vo výške 195,- Eur a dňa 12.02.2014 jej poslal zostávajúci dlh v sume 110,- Eur, čím považuje dlh za obdobie od 01.01.2013 do 31.01.2014 za vyrovnaný. Neplnenie vyživovacej povinnosti obvineným nemalo na dieťa trvalo nepriaznivé následky.  
Na č.l. 15 sa nachádzajú fotokópie poštových poukazov podaných na pošte XXXXX 11 č. 15123 zo dňa 11.09.2013 na sumu 25,- Eur, č. 15206 zo dňa 26.08.2014 na sumu 20,- Eur, č. 20527 zo dňa 30.01.2014 na sumu 195,- Eur a č. 50178 zo dňa 12.02.2014 na sumu 110,- Eur (spolu 350,- Eur, pričom za obdobie od 01.01.2013 do 31.01.2014 mal obvinený na výživnom  zaplatiť sumu vo výške 349,81,- Eur). 
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.01.2013 do 31.01.2014 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka